इस्सै अरसे च पद्मा सचदेव हुन्दी पुस्तक "मेरी कविता मेरे गीत" छपी जिस च नारी मनै दियें कोमल भावनाएं दी बुनतर बड़ी गुहाड़दार ते सोह्ल भावें, हीखियें-तांह्गें दी डोरी च बज्झी दी ऐ। नारी दा सोह्ल मन इक पास्सै बचपुने दे दिनें च स्हेलियें दे हासे-गड़ाकें, खेढ-खडौनें ते प्यौकड़े दे चेतें च खुब्भे दा जीवन-बत्ता पर अगड़ी गैं रखदे होई बी पिच्छें मुण्डी परती-परती दिखदा जंदा ऐ ते दुए पास्सै अपनी नमीं दुनिया बसाने दी तांह्ग मनै च लेइयै घर-परिवार, सज्जन-संगी, गिल्लु-ममता आदि केइयें सुहाने सुखनें दी बुनतर बुनदा टुरदा ऐ। ‘देस नकाला’, मेरा मंदा कि’यां बुज्झो मेरी हीखी कि’यां जानो,’ ‘निक्कड़े फंघड़ू उच्ची उड़ान’, ‘मिगी गरमी देआं सरसी नरमी देआं’ आदि गीतें ते कविताएं च एह् सब भाव चित्त-छूह्ने न।